Komisjoni direktiiv 2000/57/EÜ,

22. september 2000,

millega muudetakse nõukogu direktiivide 76/895/EMÜ ja 90/642/EMÜ (vastavalt puu- ja köögiviljas ning teatavates taimsetes saadustes, kaasa arvatud puu- ja köögiviljas sisalduvate ja nende pinnal esinevate pestitsiidide jääkide piirnormide kehtestamise kohta) lisasid

(EMPs kohaldatav tekst)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 23. novembri 1976. aasta direktiivi 76/895/EMÜ puu- ja köögiviljas sisalduvate ja nende pinnal esinevate pestitsiidide jääkide piirnormide kehtestamise kohta, [1] viimati muudetud komisjoni direktiiviga 2000/24/EÜ, [2] eriti selle artiklit 5,

võttes arvesse nõukogu 27. novembri 1990. aasta direktiivi 90/642/EMÜ teatavates taimsetes saadustes, kaasa arvatud puu- ja köögiviljas sisalduvate ja nende pinnal esinevate pestitsiidide jääkide piirnormide kehtestamise kohta, [3] viimati muudetud direktiiviga 2000/42/EÜ, [4]

võttes arvesse nõukogu 15. juuli 1991. aasta direktiivi 91/414/EMÜ taimekaitsevahendite turuleviimise kohta, [5] viimati muudetud komisjoni direktiiviga 2000/10/EÜ, [6] eriti selle artiklit 7,

ning arvestades järgmist:

(1) Vastavalt direktiivi 91/414/EMÜ sätetele vastutavad teatavate põllukultuuride suhtes taimekaitsevahendite kasutusloa andmise eest liikmesriigid. Nimetatud kasutuslubade aluseks peab olema inimeste ja loomade tervist ning keskkonda mõjutavate tegurite hinnang. Hinnangu andmisel tuleb arvesse võtta kasutajate ja kõrvalseisjate kokkupuuteid ja mõju maismaa-, vee- ja õhukeskkonnale, samuti töödeldud põllukultuurides sisalduvate jääkainete tarbimise mõju inimestele ja loomadele.

(2) Taimsete saaduste, kaasa arvatud puu- ja köögivilja puhul näitab jääkide lubatud piirnorm pestitsiidide miinimumkogust, mida kasutatakse tõhusa taimekaitse saavutamiseks nii, et jääkainet on väikseim võimalik kogus ja see on toksikoloogiliselt vastuvõetav, eriti arvestades keskkonnakaitset ja hinnangulist toidu kaudu omastamist.

(3) Jääkide lubatud piirnormid fikseeritakse analüütilise alammääraga võrdsel tasemel, kui taimekaitsevahendite lubatud kasutamise tagajärjel ei leita toiduaines või selle pinnal märkimisväärseid pestitsiidijääke või kui nende kasutamine ei olnud lubatud või kui liikmesriikide poolt lubatud kasutamiseks ei esitatud vajalikke andmeid või kui kolmandates riikides kasutamiseks ei esitatud asjaomaseid andmeid ning selle tagajärjel leidub ühenduse turul ringlusesse lastavates toiduainetes või nende pinnal pestitsiidide jääke.

(4) Pestitsiidijääkide lubatud piirnormid tuleks uuesti läbi vaadata. Nimetatud piirnorme võib uue teabe ja andmete arvessevõtmiseks muuta ja nende kiiret vähendamist tuleks kaaluda eriti siis, kui uue või uuesti läbivaadatud teabe põhjal teavitatakse komisjoni probleemidest, mis tulenevad tarbijate kokkupuutest toidus leiduvate pestitsiididega, eriti direktiivi 76/895/EMÜ artikli 4 ja direktiivi 90/642/EMÜ artikli 8 kohaldamisel.

(5) Käesoleva direktiiviga reguleeritud teave pestitsiidide uute või muutunud kasutusvõimaluste kohta on komisjonile teatavaks tehtud. Uusi või muutunud kasutusvõimalusi kinnitav teave on hinnatud ja selle alusel on kohane muuta direktiivide lisades loetletud jääkide lubatud piirnorme.

(6) Tarbijate eluaegset kokkupuutumist toiduainetega, mida on töödeldud kõnealuste pestitsiididega, on kontrollitud ja hinnatud vastavalt Euroopa Ühenduses kasutatavatele menetlustele ja tavadele, võttes arvesse Maailma Tervishoiuorganisatsiooni avaldatud suuniseid, [7] ning on välja arvutatud, et käesolevas direktiivis kehtestatud jääkide lubatud piirnormid ei põhjusta lubatud päevadoosi ületamist.

(7) Tarbijate akuutset kokkupuutumist toiduainetega, mida on töödeldud kõnealuste pestitsiididega, on kontrollitud ja hinnatud vastavalt Euroopa Ühenduses kasutatavatele menetlustele ja tavadele, võttes arvesse Maailma Tervishoiuorganisatsiooni avaldatud suuniseid, kuid akuutseid omastamisega seotud probleeme ei täheldatud.

(8) Komisjoni direktiivi 98/82/EÜ [8] (jääkide lubatud piirnormide määramise kohta) artiklis 4 on kehtestatud ajutised lubatud piirnormid vinklosoliini jääkidele mõnedes toiduainetes enne jääkide ülevaadatud lubatud piirnormide kehtestamist kõikidele põllumajandussaadustele direktiivi 91/414/EMÜ artikli 8 lõikes 2 sätestatud hinnangu põhjal. Hindamist pole veel lõpule viidud. Sellest hoolimata on asjakohane vähendada tarbijate kokkupuudet vinklosoliini jääkidega, vähendades nimetatud jääkide lubatud piirnorme teatud toiduainetes. Samuti on asjakohane kehtestada ülevaadatud piirnormid ajutiselt kuni kõnealuse hindamise lõpetamiseni.

(9) Kõiki pestitsiide, mille jääkide lubatud piirnormid käesoleva direktiiviga kehtestatakse, tuleb hinnata direktiivi 91/414/EMÜ raamistikus. Käesoleva direktiiviga kehtestatud pestitsiidijääkide lubatud piirnormid tuleb ükshaaval üle vaadata, tuginedes komisjoni otsustele, mis järgnevad direktiivi 91/414/EMÜ artikli 8 lõike 2 alusel läbiviidud hindamisele.

(10) Käesolevas direktiivis sätestatud piirnormide osas on Ühenduse kaubanduspartneritega Maailma Kaubandusorganisatsioonis konsulteeritud ja nende arvamusi arvesse võetud. Komisjon selgitab neile edastatud heakskiidetud andmete alusel, kas teatud pestitsiidi/põllukultuuriühendite jääkide puhul on võimalik määrata kindlaks lubatud piirnorm impordi jaoks.

(11) Taimede teaduskomitee arvamusi, eriti nõuandeid ja soovitusi, mis puudutavad pestitsiididega töödeldud toiduainete tarbijate kaitset, on arvesse võetud.

(12) Käesolev direktiiv on kooskõlas alalise taimetervise komitee arvamusega,

ON VASTU VÕTNUD KÄESOLEVA DIREKTIIVI:

Artikkel 1

Direktiivi 76/895/EMÜ II lisas asendatakse kanne "3" folpeedi sisalduse kohta veiniviinamarjades kandega "10".

Artikkel 2

Direktiivi 90/642/EMÜ II lisa muudetakse järgmiselt.

1. Kanne "1" maleiinhappe hüdrasiidi sisalduse kohta porgandites ja pastinaagis asendatakse kandega "30".

2. Kanne "0,1" glüfosaadi sisalduse kohta puuvillaseemnetes asendatakse kandega "10".

3. Kanded "0,05" ditiokarbamaad maneebi, mankotseebi, metiraami, propineebi ja tsineebi sisalduse kohta oliivides asendatakse kandega "5".

4. Uus kanne tehakse pestitsiidijäägi difenüülamiini kohta, mille lubatud piirnormid on järgmised:

õunad: | 5 mg/kg, |

pirnid: | 10 mg/kg, |

kõik teised saadused: | 0,05* mg/kg, kus see on analüütiliselt määratud alammäär. |

5. Kanded "3" ja "2" vinklosoliini sisalduse kohta tomatites ja virsikutes asendatakse vastavalt kannetega "0,05*" ja "0,05*". Need ülevaadatud normid on ajutised.

Artikkel 3

Käesolev direktiiv jõustub 20. päeval pärast selle avaldamist Euroopa Ühenduste Teatajas.

Liikmesriigid jõustavad käesoleva direktiivi järgimiseks vajalikud õigusnormid hiljemalt 31. märtsil 2001. Liikmesriigid teatavad sellest viivitamata komisjonile.

Neid norme rakendatakse alates 1. aprillist 2001.

Kui liikmesriigid need normid vastu võtavad, lisavad nad nendesse normidesse või nende normide ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.

Artikkel 4

Käesolev direktiiv on adresseeritud liikmesriikidele.

Brüssel, 22. september 2000

Komisjoni nimel

komisjoni liige

David Byrne

[1] EÜT L 340, 9.12.1976, lk 26.

[2] EÜT L 107, 4.5.2000, lk 28.

[3] EÜT L 350, 14.12.1990, lk 71.

[4] EÜT L 158, 30.6.2000, lk 51.

[5] EÜT L 230, 19.8.1991, lk 1.

[6] EÜT L 57, 2.3.2000, lk 28.

[7] Juhised pestitsiidijääkide toidu kaudu omandamise hindamiseks (läbi vaadatud), koostanud GEMS/Food Programme koostöös pestitsiidijääkide Codex'i komiteega, avaldanud Maailma Tervishoiuorganisatsioon 1997. aastal (WHO/FSF/FOS/97.7).

[8] EÜT L 290, 29.10.1998, lk 25.

--------------------------------------------------